সেলফি তুলতে গিয়ে আবার মৃত্যু হল এক যুবকের। ঘটনাটি ঘটেছে নদীয়ার কল্যাণী স্টেশনে। 

মৃতের পরিবারের তরফে জানা গিয়েছে, মহালয়া উপলক্ষে সকালে বাজি পোড়াতে বেরোন ১৯ বছরের যুবক রাকেশ ত্রিভুনা। সঙ্গে ছিল ১৮ বছরের কিশোর সূরজ মণ্ডল। এর পরে তারা সকাল ৭.১৫ নাগাদ কল্যাণী বিজয় নগরের কাছে ৪২ নম্বর রেলগেট-এর কাছের লাইনে দাঁড়িয়ে সেলফি তুলছিল। তাদের উদ্দেশ্যই ছিল, সেলফি তোলার সময়ে ব্যাকগ্রাউন্ডে যেন চলন্ত ট্রেন থাকে।

সেলফি তুলেতে গিয়েই তখন পিছন থেকে ট্রেন এসে ধাক্কা মারে দু’জনকে। তখনই স্থানীয় মানুষ রাকেশ এবং সূরজকে নিয়ে জওহরলাল নেহরু হাসপাতালে নিয়ে যান। সেখানে রাকেশকে চিকিৎসকরা মৃত বলে ঘোষণা করেন। সঙ্গে থাকা কিশোর সূরজ মন্ডল গুরুতর অবস্থায় হাসপাতালে চিকিৎসাধীন।